**HUOLTAJAKYSELY 11/2022 YHTEENVETO**

Tämä yhteenveto huoltajille laaditun kyselyn tuloksista on tarkoitettu sekä huoltajien että koulun henkilökunnan käyttöön. Kysely huoltajille toimeenpantiin Wilmassa 29.10.-13.11.2022. Vastaajia oli kaikkiaan 41. Vastauksia pyydettiin kaikkiaan 55 kysymykseen, joista 43 oli vastauksia skaalalla 1-5, yksitoista (11) oli avoimia kysymyksiä ja yksi (1) monivalintakysymys. Avoimiin kysymyksiin tuli kaikkiaan 116 vastausta/kommenttia.

**Tässä yhteenvedossa on:**

* Edellisen kyselyn (2019) perusteella laadittujen toimenpiteiden toteutuman arviointia
* Yhteenveto tuloksista (sisältää sekä numeeriset että vapaat vastaukset)
* Toimenpiteet tulosten perusteella
* Rehtorin kommentit/vastaukset kyselyssä esille tulleista huoltajien kommenteista/kysymyk­sistä

Tämän yhteenvedon lisäksi julkaistaan koulun Internet-sivuilla kyselyn numeeriset tulokset. Vapaita vastauksia ei haluta julkaista yksilönsuojan johdosta, mutta niiden ydinsisältöä on hyödynnetty yhteenvedossa ja toimenpiteiden laadinnassa.

**Edellisen kyselyn (11/2019) toimenpiteiden toteutuman arviointia**

**Toimenpiteitä huoltajakyselyn perusteella:**

- Tarkastelujaksolla on ollut huomioitavaa koronan aiheuttamat muutokset koulutyössä keväästä 2020 alkaen, jolloin normaali koulutyö oli häiriintynyt.

**1. Liikennejärjestelyiden turvallisuuteen panostaminen**

- Lasimestarintien puolella on koulun aloitteesta rakennettu erillinen suojatie ja kulkuväylä keskeltä vallia koulupihalle

- Liikenneinsinöörin kanssa tutkittu Halkokarintien puolella mahdollisuuksia liikennejärjestelyiden turvallisuuden parantamiseksi. Joitain liikennemerkkien ja katumaalausten muutoksia suoritettiin.

**2. Koulun siisteyteen panostaminen erityisesti pukuhuoneissa ja WC-tiloissa**

- Koulun pukuhuonetilojen sokeritoukkaongelma ratkaistu lisäpuhdistuksilla. Ongelma helpotti ainakin joksikin aikaa.

- Koulun WC-tilojen tahallista sotkemista koulupäivän aikana pyritty ehkäisemään valvontaa lisäämällä. Ajoittain sotkeminen on jatkunut eikä syyllisiä ole saatu kiinni. Siivousta on tehostettu tarpeen mukaan.

**3. Koulun sisäilman turvallisuuteen panostaminen**

- Käytössä olevissa kotiluokkatiloissa on tilanne ollut ko. ajanjaksolla (2019-2022) melko rauhallinen. Haasteita on edelleenkin liikuntasalin pukuhuonetiloissa ja valkoisen rakennuksen yläkerran luokkatiloissa. Näissä on toiminnassa paikalliset ilmanpuhdistimet, jotka ovat tuoneet jonkin verran helpotusta tilanteeseen.

- Valkoisen rakennuksen alakerran tilat ovat oppilaiden käytössä olevaa WC-tilaa lukuunottamatta käyttökiellossa. Yläkerrassa on osittaisessa käytössä koulun MU-luokka ja ruokasali, joissa on ilmanpuhdistimia.

- Kouluterveydenhoitajan ja kuraattorin tiloja on saneerattu kesällä 2021 erilliseen siipeen ja samalla tehty rakenteiden tiivistyksiä sisäilman epäpuhtauksien eliminoimiseksi.

**4. Luokkakohtaisen tiedotuksen kehittäminen/ylläpitäminen**

- Opettajat ovat pyrkineet kehittämään luokkakohtaista tiedotusta pääasiallisesti Wilmaan pohjautuen.

- Osalla luokista on käytössä myös luokan oma blogi.

- Korona-aika suuntasi toisaalta tiedotusta koulukohtaiseen tiedotukseen ja toisaalta pienemmällä porukalla (esim. luokka) tapahtuviin verkkokokoontumisiin.

**5. Koulun KESUn tiedottamiseen panostaminen**

- Selkeä painopiste koulun kehittämissuunnitelman (KESU) osalta on ollut varautuminen tuleviin tilatarpeisiin. Suunnittelussa on oltu mukana sekä uuden kouluhankkeen laajassa esiselvityksessä että lyhyen tähtäimen tilatarpeiden suunnittelussa. Erityisesti muutaman lähivuoden osalta koulu oli huoltajien, oppilaiden ja henkilökunnan suuntaan aktiivisesti kysymässä näkemyksiä ja tiedottamassa suunnitelmista lukuvuoden 2020-2021 aikana.

- Joistakin muistakin yksittäisistä koulun KESUssa olevista toimenpiteistä on tiedotettu huoltajille. Kokonaisuudessaan tiedotus KESUun liittyen olisi voinut olla kootumpaa.

**Kysely 11/2022 tulosten yhteenveto**

Kyselyn tulosten analysoinnissa on huomioitava selkeästi aikaisempaa pienempi vastaajien määrä (41) kuin aikaisemmin toteutetuissa kyselyissä.

**Vastausvaihtoehdot:**

1= Täysin eri mieltä  
2= Jokseenkin eri mieltä  
3=En tiedä / en osaa sanoa

4=Jokseenkin samaa mieltä  
5=Täysin samaa mieltä

**(Fyysinen) Oppimisympäristö**

Koulurakennuksen terveellisyys ja kouluympäristön liikennejärjestelyt huolettavat edelleen huoltajia. Erityisesti huolta on liikennejärjestelyiden turvallisuudesta (n. 60 %). Koulupihaa pidetään turvallisena ja liikuntaan houkuttelevana, vaikka sen viihtyisyys ei saakaan huoltajien varauksetonta tukea.

**Opetus ja opetusjärjestelyt**

Koulun opetukseen ja opetusjärjestelyihin huoltajat ovat tyytyväisiä. Koulu koetaan turvalliseksi ja oppilaiden työmäärä sopivaksi. Myös koulun kykyyn puuttua oppilaan ongelmiin ollaan tyytyväisiä. Huoltajien mielestä opettajilla on myös aikaa oppilaiden kasvun ja oppimisen tukemiseen ja opetusmateri­aalit ovat asianmukaiset. Oppituntien työrauhaan huoltajat toivoisivat kohennusta.

Huoltajien mielestä koulu kykenee huomioimaan oppilaiden yksilöllisyyden ja oppilaita kohdellaan tasapuolisesti. Huoltajien mielestä oppilaat saavat koulussa hyvin positiivista palautetta ja opetusmenetelmiä ja työtapoja pidetään monipuolisina ja riittävinä.

Koulukiusaamiseen puuttumisessa ja järjestyssääntöjen vastaiseen toimintaan puuttumisessa moni huoltaja on vastannut, ettei osaa sanoa. Tiedotusta tästä aiheesta lienee syytä tehostaa. Koulun järjestyssäännöt koetaan selkeiksi.

Oppilashuollon palvelujen saatavuuteen on harva huoltaja tyytymätön. Tyytyväisten osuus on huomattava. Koulukuraattorin ja –psykologin palveluiden saatavuudesta on ymmärrettävästi iso joukko huoltajista tietämätön.

TCM-ryhmänhallintamenettelyn käyttöönotto on näyttäytynyt kodin näkökulmasta pääasiassa positiivisena. Monen huoltajan vastauksessa tulee esille positiivisen pedagogiikan ja positiivisten Wilma-merkintöjen katsottu toimineen hyvin. Osa huoltajista ei ole havainnut muutosta aikaisempaan

**Kodin ja koulun yhteistyö, tiedotus**

Tässä osiossa epätietoisten osuus on kaikista pienin ja tyytyväisten vastaajien osuus kaikista suurin.

Huoltajat kokevat yhteistyön olevan riittävää ja kouluun yhteydessä olemisen helppoa. Huoltajat tuntevat tulevansa kuulluksi lastaan koskevissa asioissa ja olevansa tervetulleita kouluun. Arviointikeskusteluja pidetään todella tärkeinä. Huoltajat kokevat myös saavansa riittävästi tietoa lastensa koulunkäynnistä sekä koulun toiminnasta. Vapaiden vastausten perusteella huoltajat kokevat koulun toiminnan tukevan kodin kasvatustavoitteita.

Wilmaa pidetään hyvänä ja toimivana viestintäjärjestelmänä ja huoltajien mielestä enemmänkin tiedotusta voisi kulkea Wilman tai muiden sähköisten kanavien kautta.

Vanhempainiltojen osalta luokkakohtaiset vanhempainillat nähdään selkeästi parhaimpana tapana järjestää vanhempainilta. Vastaukset olivat jakautuneet seuraavasti:

Kysymys 47: Paras tapa järjestää vanhempainilta on

2 (n. 5%) Koko koulun yhteinen vanhempainilta

0 (n. 0%) Luokka-asteen yhteinen vanhempainilta

35 (n. 85%) Oman luokan vanhempainilta

Vapaissa vastauksissa tuotiin muutamissa esille hankaluus, että saman illan aikana järjestettävässä luokka­koh­taisessa vanhempainillassa ei voi osallistua kuin yhden lapsen luokan vanhempainiltaa. Toivottiin porrastusta aikatauluihin esim. eri luokka-asteet eri iltoina. Myös huoltajien etukäteen esittämille kysymyksille toivottiin mahdollisuutta.

**Koulun kehittämissuunnitelma (KESU 2022-2025) ja uuden koulun suunnittelu**

Ideoita tulevaan KESUun ja uuden koulun suunnitteluun kartoitettiin vapailla vastauksilla. Niihin kahteen kysymykseen vastasi yhteensä 26 huoltajaa. Osaan ideoista rehtori vastaa lopussa.

**Toimenpiteitä huoltajakyselyn perusteella:**

1. Yhteisten työrauhaan liittyvien toimenpiteiden päivittäminen vastaamaan TCM-ryhmänhallintamenetelmän käytäntöjä

2. Kiusaamis- ja väkivaltatilanteiden käsittelymallin päivittäminen ja niiden tiedottaminen sekä toimintatapojen yhtenäistäminen tilanteisiin puuttumisessa.

3. KESUn tiedotuksen kehittäminen

4. Vanhempainiltojen järjestelyiden kehittäminen ja huoltajien toiveiden huomioiminen

Koulun kehittämissuunnitelmassa huomioidaan huoltajien toiminnan arviointikyselyn tulosten lisäksi henkilökunnan toiminnanarviointikyselyn sekä oppilaille toimeenpannun Hyvinvointiprofiilin tulokset.

**Rehtorin vastaukset kyselyssä esille tulleisiin huoltajien kysymyksiin/kommentteihin**

*Kursiivilla (suora) lainaus huoltajan kirjoittamasta*

|  |  |
| --- | --- |
| **Kysymys / huomio** | **Rehtorin vastaus** |
| *En ole perehtynyt aikaisempaan kehittämissuunnitelmaan tai nyt voimassa olevaan KESU:n. Tästä voisi saada jostain tietoa? En löytänyt tietoa helposti internetistä.* | Tässä on nykyisin puute. Kaupungin Internet-sivujen uudistuksessa jäi osa edellisten sivujen sisällöistä pois. Uuden KESUn osalta on syytä sijoittaa se selkeästi näkyville sivuille. |
| *Kiusaamistilanteiden tiedotus ei ole yhdenmukaista, selkeää tai tasa-arvoista kaikilla opettajilla* | Yhtenäisten käytäntöjen vaaliminen on isoissa kouluyhteisöissä haaste. Tilanteiden kirjavuus luo osaltaan suuren haasteen yhtenäisille toimintatavoille samoin kuin yksilöiden erilaiset näkemykset ja painotuserot tulkinnoissa. Asiaan on pyritty kiinnittämään viime vuosina erityistä huomiota luomalla selkeä ja konkreettinen malli toimintatavoille. Palautteen perusteella asiaan on edelleen kiinnitettävä huomiota päivittämällä mallia yhä paremmaksi ja kouluttamalla henkilökuntaa aiheen tiimoilta. Myös mallin tiedottamiseen jatkossa on syytä kiinnittää huomiota. |
| Vanhempainilloista: *Voisiko olla luokka-aste kerrallaan yhtenä päivänä tai porrastetusti?*  *Vanhemmilta voisi etukäteen kysyä toiveita aiheista: vanhempi­läh­töisyyttä siis. Tietysti on tarpeen myös kertoa koulusta ja opetuksesta yleisiä asioita, ops tuskin on kovin monelle vanhemmalle tuttu edelleenkään ja opetus on kuitenkin kovin erilaista mitä tämän hetken vanhempien aikana.* | Vanhempainiltojen järjestelyissä on viime vuosina jouduttu toimimaan haasteellisessa toimintaympäristössä koronasta johtuen. Vaihtoehdot järjestelyille ovat olleet vähissä, kun fyysisiä kohtaamisia ei ole voitu järjestää. Poikkeusolot ovat toisaalta tuoneet myös jatkoa ajatellen uusia mahdollisuuksia monipuolistaa iltojen rakennetta. Sekä koulun että kotien valmiudet etätapaamisiin ainakin lähikontaktin rinnalla lienee jatkossa aikaisempaa paremmin järjestettävissä. Myös opettajien kevään 2023 aikana päivittyvät tietotekniset laitteistot mahdollistavat toivottavasti monipuolistuvat keinot.  Vanhempainiltojen porrastamisessa ja ajoituksessa eri illoille on jatkossa mahdollista tehdä uusiakin ratkaisuja. Nyt saatu huoltajapalaute on syytä ottaa jatkosuunnittelussa tarkoin huomioon. Arviointikeskustelut tarjoavat huoltajille kaksi kertaa lukuvuodessa mahdollisuuden opettajan henkilökohtaiseen tapaamiseen. |
| *Suomalaisista perinteistä pidettävä kiinni koskien juhlapyhiä (pääsiäinen, joulu jne...).* | Koulun toimintaa säädellään näiltä osin tarkasti lainsäädännöllä (esim. perustuslaki, uskonnonvapauslaki, perusopetuslaki ym.). Opetushallitus (OPH) on syksyn aikana päivittänyt ohjeistustaan kouluille. Tämän ohjeistuksen perusteella on koulunkin käytäntöjä täsmennetty vastikään (Wilma-tiedote 16.11.2022). Näin korona-ajan jälkeen pidämme koululla erityisen tärkeänä tukea yhteisöllisyyttä vaalivia yhteisiä tilaisuuksia ja tapahtumia. |
| *Opettajille työpuhelimet käyttöön* | Työpuhelinten tarpeellisuus nousee myös henkilökunnan taholta ajoittain esille. Kyse on sekä ”palvelutason” nostamisesta että turvallisuusnäkökohtien huomioimisesta. Asia kaipaa lisäselvittelyjä ja erityisesti talousvaikutusten selvittämistä. Ainakin alussa puhelinten ja liittymien hankinta veisi ison osan koulun käyttömäärärahoista. Se olisi pois muista hankinnoista (esim. oppimateriaalin). |
| *Iltapäivätoimintaan enemmän leikillisyyttä ja ohjaajien vetämää toimintaa.*  *Iltapäiväkerho on todella kiva. Ihana pieni yhteisö.* | IP-toiminnasta vastaa Halkokarin ja Rytimäen kouluilla Keski- ja Etelä-Pohjanmaan Martat. Toiminnan johtamisesta ja henkilökunnan rekrytoinnista vastaa pääsääntöisesti Martat. Kokkolan kaupunki luo puitteet ja ohjaa toiminnan kehittämistä avustamalla toiminnan järjestämistä taloudellisesti.  Osa koulun palkkaamista koulunkäynnin ohjaajista toimii osittain IP-toiminnassa. He osaltaan vaikuttavat omalla panoksellaan siihen, että yhtenäinen toimintakulttuuri voisi toimia koululla ja IP:ssä. Koulu toki vie huoltajien palautetta Martoille, mutta suora huoltajien palaute toiminnasta vastaavalle taholle tuo parhaat tulokset. |
| Huoltajilta paljon hyviä näkemyksiä liittyen uuden koulun suunnitelmiin. | Kiitos hyvistä ajatuksista liittyen uuden koulun suunnitteluun! Tulemme tiedottamaan suunnittelutilanteesta sen edetessä. Tällä hetkellähän ei vielä ole varsinaisia päätöksiä rahoituksesta, aikataulusta rakennuksen laajuudesta tms. Listaan tähän alle joitakin periaatteita, joita on pidetty tärkeinä uuden koulun suunnittelussa: - Noin 3-sarjainen yhtenäiskoulu (E-9.lk) ja mahdollisesti myös päiväkoti nykyiselle tontille; nykyisen rakennusmassan purkaminen - Muuntojoustava ja pedagogisesti taipuisa, merellisyyden ja akustiikan huomioiminen, piha-alueiden toiminnallisuus, liikennejärjestelyiden turvallisuus - Oppilaiden, huoltajien ja henkilökunnan vahva osallistaminen |
| *Koulussa on oppilaan mukaan luokissa melko kuuma, ilmanvaihto ei ehkä pelaa kunnolla.* | Erityisesti tilaelementissä on ollut haasteita sisälämpötilan säädöissä ulkolämpötilan muutoksissa. Yhtenä tekijänä tässä on isot auringon puolella olevat ikkunat. Kiinteistöhuollolle on asiasta toimitettu säännöllisesti palautetta, mutta tilojen tekniset valmiudet eivät ole riittävät nopeisiin muutoksiin. Varsinaisesti ilmanvaihdon puutteista ei liene kyse, mutta senkään kapasiteetti ei riitä tasapainottamaan esim. keväisin ja syksyisin ilmojen lämpenemisestä aiheutuvaa sisäilman lämpenemistä. Myös pakkasjaksojen alkaessa kestää joskus luvattoman kauan, että sisäilman lämpötila saadaan riittävälle tasolle.  Koulun tiilirakennuksen eri osissa vastaavia ongelmia ei yhtä laajasti ole havaittu. Viime vuosikymmenen puolivälin tienoilla tehdyt sisäilmaremontit ovat tuoneet selkää parannusta ns. kotiluokkatilojen sisäilman laatuun. Haasteita on edelleen esim. valkoisen rakennuksen tiloissa ja liikuntasalissa ja pukuhuoneissa. |
| *Kahtaa arviointikeskustelua ei mielestäni vuodessa tarvita. Yksi riittäisi.* | Pääsääntöisesti huoltajat kokevat arviointikeskustelut tärkeiksi. Kyselyllä ei kartoitettu mielipidettä niiden sopivasta määrästä. Arviointikäytännöt (ja keskustelujen määrä sekä sisällöt) on määritelty Kokkolan kaupungin opetussuunnitelmassa, joten yksittäisellä koululla ei ole mahdollisuutta niistä poiketa. Perusteena nykykäytännölle on se, että syksyllä asetetaan oppilaalle yksilöllisiä tavoitteita ja keväällä arvioidaan niiden toteutumista ja mahdollisia jatkotoimenpiteitä. |